32000R1500
L 172/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1500/2000 НА КОМИСИЯТА
от 10 юли 2000 година
за прилагане на Регламент (ЕО) № 2223/96 на Съвета по отношение на разходите и приходите на сектор „Държавно управление“
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2223/96 на Съвета от 25 юни 1996 г. относно Европейската система от национални и регионални сметки в Общността (ЕSA-95) (1), последно изменен с Регламент (ЕО) № 448/98 (2), и по-специално член 2, параграф 2 и член 3, параграф 2 от него,
като има предвид, че:
(1)
Съгласно член 104, параграф 2 от Договора Комисията следва да следи развитието на бюджетната ситуация.
(2)
Целта на съдържанието и формата на стабилизационните и конвергентните програми е да се направи възможно по-пълното разбиране на развитието на балансите на сектор „Държавно управление“ и на бюджетната стратегия като цяло, като следва да се предоставя допълваща информация относно съотношенията в разходите и приходите.
(3)
Правилата за националните сметки, и по-специално понятията в ЕSA-95, се считат за инструменти, които осигуряват сравнимост и прозрачност на данните от държавите-членки.
(4)
Приложение А „Европейска система от сметки ЕSA 1995“ към Регламента за ЕSA-95 не визира разходите и приходите на сектор „Държавно управление“, но дава рамка за уточняването им с препратки към списъка с категориите в ЕSA 95.
(5)
Въвеждането на агрегати за разходите и приходите на сектор „Държавно управление“ изисква съответни изменения в програмата за предаване на данните по националните сметки.
(6)
Допълнителното годишно предаване на информация, рано през март, на основните агрегати на сектор „Държавно управление“ (годишните данни) ще даде полезна информация за развитието на дефицита на сектор „Държавно управление“.
(7)
В съответствие с член 2, параграф 2, във връзка с член 3, параграф 2 от Регламент (ЕО) № 2223/96 се предвиждат изменения в ESA-95 за изясняване и подобряване на нейното съдържание и се налагат промени в данните, изисквани от държавите-членки, които ще бъдат приети от Комисията в съответствие с процедурата, предвидена в член 4 от посочения регламент.
(8)
Проведена е консултация с Комитета по парична и финансова статистика и статистика на платежния баланс, създаден с Решение 91/115/ЕИО (3).
(9)
Мерките, предвидени в настоящия регламент, са в съответствие със становището на Статистическия програмен комитет, създаден с Решение 89/382/ЕИО, Евратом (4),
ПРИЕ НАСТОЯЩИЯ РЕГЛАМЕНТ:
Член 1
Целта на настоящия регламент е да даде дефиниции на разходите и приходите на сектор „Държавно управление“, да допълни класификациите на трансакциите със стоки и услуги (Р) и на трансакциите в дистрибуцията (D) и да измени програмата за предаване на данните по националните сметки.
Член 2
Приложение А „Европейската система от сметки ESA 1995“ и приложение Б „Програма за предаване на данните по националните сметки“ към Регламент (ЕО) № 2223/96 на Съвета се изменят в съответствие с приложението към настоящия регламент.
Член 3
Настоящият регламент влиза в сила на двадесетия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 10 юли 2000 година.